ZIGA บวกแรง 6% หลังราคาลดลงมาก-ลุ้นกำไร Q4 โตแกร่งแนะซื้อเป้า 6.80 บ.
ZIGA บวกแรง 6% หลังราคาลดลงมาก-ลุ้นกำไร Q4 โตแกร่งแนะซื้อเป้า 6.80 บ. โดยราคาหุ้นปิดตลาดภาคเช้าวันนี้(5 ม.ค.) อยู่ที่ระดับ 5.35 บาท บวก 0.30 บาท หรือ 5.94% ด้วยมูลค่าซื้อขาย 47.45 ล้านบาท
5 ม.ค. 2561

ผู้สื่อข่าวรายงานว่า บริษัท ซิก้า อินโนเวชั่น จำกัด (มหาชน) หรือ ZIGA ปิดตลาดภาคเช้าวันนี้(5 ม.ค.) อยู่ที่ระดับ 5.35 บาท บวก 0.30 บาท หรือ 5.94% ด้วยมูลค่าซื้อขาย 47.45 ล้านบาท คาดเก็งกำไรหลังราคาอ่อนตัวมาเกือบ 2 เดือนนับตั้งแต่หุ้นยืนที่ระดับ  7.65 บาท เมื่อวันที่ 30 ต.ค.60

บล.เออีซี ระบุว่า  ราคาที่ลดลงมากของ ZIGA  เพราะกังวลว่าบริษัทมีผลประกอบการย่ำแย่นั้นขอให้คิดใหม่ การชะลอตัวเกิดขึ้นได้ แต่เล็กน้อย เพราะ Q4/60 รายได้พุ่งขึ้น เพราะออเดอร์ทะลัก ลูกค้ากังวลว่าราคาเหล็กจะแพง จึงเร่งสั่งของล่วงหน้า อีกทั้งบริษัทมีต้นทุนเหล็กต่ำ จึงทำกำไรได้เยอะ  ส่วนเหล็ก Super Ziga จะเริ่มปี 61 หลังโรงงานเสร็จคาดว่ากำไรพุ่งเป็นเท่าตัว
แต่ที่ใกล้จะเป็นข่าวดีมากคือสินค้าอาคารสำเร็จรูป คาดว่าจะได้รับคำสั่งซื้อจากบ้านประชารัฐปริมาณมาก  และยังเตรียมรับงานโครงเหล็กก่อสร้าง Solar roof top   ของเจ้าใหญ่อีกด้วย  ถือว่า ZIGA มีของดีซ่อนอยู่เยอะที่กำลังจะเผยเร็วๆนี้  “แนะนำซื้อ”เป้าพื้นฐาน 6.80 บาท
นายศุภกิจ งามจิตรเจริญ ประธานเจ้าหน้าที่บริหาร เปิดเผยว่า แนวโน้มผลการดำเนินงานในไตรมาส 4/60 คาดว่าจะเติบโตอย่างแข็งแกร่ง ตามการฟื้นตัวของเศรษฐกิจ อีกทั้งยังเป็นช่วงไฮซีซั่นของธุรกิจ ภาคเอกชน และภาครัฐ เร่งลงทุนก่อสร้าง ขณะที่เตรียมออกผลิตภัณฑ์ใหม่ ร้านค้าสำเร็จรูป I Retail ในช่วงต้นปี 61
ล่าสุดที่ประชุมคณะกรรมการบริษัทฯเข้าซื้อที่ดินจำนวน 5 แปลง พื้นที่ 27 ไร่ มูลค่า 202.32 ล้านบาทสำหรับการก่อสร้างโรงงานแห่งใหม่ เพื่อใช้รองรับแผนขยายกำลังการผลิตที่จะขยายเพิ่มขึ้นอีก 30% ในปี 2561 ซึ่งจะสามารถผลักดันผลการดำเนินงานทำสถิติสูงสุดใหม่อย่างต่อเนื่อง โดยยอดขายของ ZIGA เติบโตอย่างต่อเนื่อง เห็นได้จากปี 2557 มีรายได้รวม 442 ล้านบาท ปี 2558 รายได้รวมอยู่ที่ 680 ล้านบาท  ปี 2559 ขยับเพิ่มเป็น 919 ล้านบาท ขณะที่ในช่วง 9  เดือนแรกของปีนี้อยู่ที่ 746 ล้านบาท